Къалэр йофIакIуэ
Налшык къалэ администрацэм и хъыбарегъащIэ IэнатIэм щыгъуазэ дызэрищIамкIэ, къат куэду зэтет фэтэр унэхэм я бжэIупэхэр зыхуей хуагъазэ.
Нэрылъагъуу бжэIупэхэмрэ пщIантIэхэмрэ ремонт лэжьыгъэхэр илъэс куэд хъуауэ щрамыгъэкIуэкIахэр яхэтт. Апхуэдэу гъунэжт фаджэлыджэ хъуа сабий джэгупIэхэри. Ипэ ита илъэсхэм мыпхуэдэ лэжьыгъэхэр хьэрычэтыщIэхэм я мылъкукIэ кърахьэлIэу щытамэ, мы гъэм ар щIыпIэ бюджетым къыхагъэкIащ.
2013 гъэр къызэрихьэрэ ухуакIуэхэм сом мелуан 22-рэ и уасэ лэжьыгъэ кърахьэлIащ. Къапщтэмэ, ремонт хъарзынэ щрагъэкIуэкIащ 2-нэ Тамань дивизэм, Кировым, Ахъуэхъум, Лермонтовым, Байсултановым, Мэлбахъуэм, Ашуровым, ПащIэм я цIэхэр зезыхьэ, Къэбэрдей уэрамхэм.
Мы зэманым ирихьэлIэу къат куэду зэтет унэ 55-м я бжэIупэхэр зыхуей хуагъэзащ: асфальтыр щIэкIэ яхъуэжащ, фэншэ хъуа бетон къэухьхэр зэрахъуэкIащ, щIыпIэ щхьэхуэхэм иджырей плиткэхэр къыщагъэсэбэпащ. Зэгъэпэщыжыныгъэ лэжьыгъэхэр щIымахуэ дытехьэху ирагъэкIуэкIынущ.
УхуакIуэхэр зыхуеину техникэхэмкIи IэмэпсымэхэмкIи тэмэму къызэгъэпэщащ. Зи IэщIагъэм фIыуэ хэзыщIыкI IэщIагъэлIхэм кърахьэлIа лэжьыгъэфIым къалэдэсхэр арэзы тохъуэ.
Жанхъуэт Зузэ.
